Lp Erkki Keldo

majandus- ja tööstusminister

Majandus- ja Kommunikatsiooniministeerium

[info@mkm.ee](mailto:info@mkm.ee)

Teie 31.12.2025 nr 2-1/4368-1 Meie *kuupäev digitaalallkirjas* nr 1-3/5-1

**Töövaidluse lahendamise seaduse väljatöötamiskavatsus**

Austatud minister,

Eesti Tööandjate Keskliit tänab, et küsite meie arvamust töövaidluse lahendamise seaduse väljatöötamiskavatsusele (edaspidi: VTK).

Toetame plaani tagada töövaidluskomisjonide (TVK) töö kvaliteeti tugevdades nende juhatajate värbamisprotsessi, koolitust ning toetades sisseelamist.

Leiame, et TVK juhataja ametist vabastamise otsustamine ei peaks olema Tööinspektsiooni ainupädevuses, vaid sarnaselt ametisse nimetamisele toimuks komisjoni otsusega, kuhu on kaasatud kohtute, advokatuuri ja ülikooli esindajad.

Nõustume, et VTK-s pakutud võimalus töötajatel pöörduda tööõnnetuste, kutsehaiguste ja tööst põhjustatud haiguste korral kahjuhüvitise nõuetega töövaidluskomisjonidesse võib mõningatel juhtudel tagada kiirema lahenduse.

Kuid arvestades, et nimetatud vaidlused on tavalisest keerukamad ning võivad vajada ekspertide kaasamist, siis meie hinnangul menetluse tähtajad pigem pikenevad.

Näiteks tööandjal peab olema võimalus taotleda töötaja varasemate terviseandmete saamiseks nii perearstilt kui ka muudelt tervishoiuteenuse osutajatelt, et hinnata, kas kutsehaigus on tingitud konkreetse tööandja tegevusest. Samuti on keerukamate vaidluste korral vajalik teostada ekspertiis.

Kuna üldiselt käivad vaidlused suurte või pikaajaliste rahaliste kohustuste üle, siis kaevatakse need otsused ka edasi ning töötaja hüvitise saamine kohtuasja võidu puhul pikeneb veelgi.

Lähtudes eeltoodust leiame, et tööõnnetuste, kutsehaiguste ja tööst põhjustatud haigustega seotud kahjunõuete menetlemine peaks jääma kohtu pädevusse.

Lugupidamisega

(allkirjastatud digitaalselt)

Piia Zimmermann

Tervise ja tööturu valdkonnajuht